section_heading: Spartanski kraljevi
paragraph_text: U preostalom vremenu vlast su dijelili s drugim državnim tijelima, uz njih su u vlasti učešće imali i efori, vijeće petorice izabirano na jednogodišnje razdoblje; gerusija, vijeće staraca od dvadeset i osam članova starijih od šezdeset godina biranih doživotno te apela - narodna skupština koju su činili svi Spartijati. Uloge i značaj pojedinih tijela kroz povijest su se mijenjale, no uvijek su imali određenu kontrolu nad kraljevima, a među njima posebice efori, koje je uveo spartanski zakonodavac Likurg, a oni su kraljevima mogli suditi te određivati im globe, progonstva pa i smrtne kazne.